|  |  |  |  |  |  |  |
| --- | --- | --- | --- | --- | --- | --- |
| |  |  |  | | --- | --- | --- | | **Berzence Nagyközség Polgármesterétől**  **Berzence, Szabadság tér 19.**  **Telefon: 82/546-091**  **e-mail: berzencepolgarmester@gmail.com** | Berzence | **Hivatali kapu:**  **rövid neve: SJFDI,**  **KRID**  **azonosító: 601024153** |  |  |  |  | | --- | --- | --- | | **Ügyiratszám: BER/105-1/2025** |  |  | |

**E l ő t e r j e s z t é s**

**Berzence Nagyközség Önkormányzata Képviselő-testületének**

**2025. év január hó 28. napján tartandó ülésére**

*7. napirendi pont*

**Tárgy: Az Önkormányzat 2025. évi költségvetésének alapjai, szervezési, fejlesztési elképzelések megtárgyalása.**

**Előterjesztő: Keszericze István polgármester**

**Tisztelt Képviselő-testület!**

Az államháztartásról szóló 2011. évi CXCV törvény 24. § (1) bekezdésének 2014. szeptemberi hatályon kívül helyezése megszűntette a költségvetési koncepció benyújtására vonatkozó előírást. Ennek ellenére célszerű a költségvetési rendelet összeállításának irányait, főbb szempontjait annak érdekében meghatározni, hogy a beterjesztésre kerülő előirányzatok a biztonságos működés mellett a képviselő-testület által megfogalmazott célok, feladatok megvalósítását szolgálják.

Jelen előterjesztés elsődleges célja a 2025. évi költségvetés megalkotásához szükséges alapelvek, főbb célok meghatározása, mely keretet szolgáltat a februárban benyújtásra kerülő költségvetési javaslat előkészítéséhez.

Az önkormányzatok központi finanszírozása 2025. évben is az önkormányzati feladatellátáshoz igazodó, feladatalapú támogatási rendszerben történik.

2024. december 20. napján az országgyűlés elfogadta a 2024. évi XC. törvényt Magyarország 2025. évi központi költségvetéséről. A törvény 2. melléklete a helyi önkormányzatok működésének általános támogatását, a 3. melléklet a helyi önkormányzatok kiegészítő támogatásainak területét, mértéket határozza meg.

A 2025. évi költségvetési törvény 3,2 %-os általános inflációval számol. A Versenyszféra és a Kormány Állandó Konzultációs Fórumának 2024. november 25.-i megállapodása alapján 2025. január 1-től a teljes munkaidőben foglalkoztatott munkavállalók esetében a havi minimálbér összege 290.800,- Ft, a legalább középfokú iskolai végzettséggel, vagy középfokú szakképzettséget igénylő munkakörben foglalkoztatott munkavállalók részére alapbérként megállapított garantált bérminimum a teljes munkaidő teljesítése esetén havi 348.800,- Ft lett. Ez százalékosan azt jelenti, hogy 2025. január 1-től a minimálbér 9 %-kal, a garantált bérminimum 7 %-kal emelkedett. A munkaadók által fizetendő szociális hozzájárulási adó mértéke 2025-ben is 13% maradt.

A minimálbér emelése Berzence Nagyközség Önkormányzata, illetve intézményei foglalkoztatottjai közül 4 főt, a garantált bérminimum emelése pedig 8 fő munkavállalót érint. Ezen intézkedés éves szinten önkormányzatunk vonatkozásában a bér és járulék kiadást közel 2,6 millió Ft-tal megemeli.

A gazdálkodás során 2025. évben is az intézményhálózat, a településüzemeltetésének, működőképességének megtartása, a 2024. évről áthúzódó beruházások befejezése kiemelt szerepet játszik. A 2025. évben a folyamatban lévő pályázat megvalósítása mellett (Belterületi vízrendezés Berzencén) elsőbbséget élvez a külterületi útfelújítás megindítása, és az ehhez szükséges anyagi forrás biztosítása, az együttműködő partnerek megkeresése. A középtávú tervezéshez, további fejlődéshez szükségszerű a község érdekét szolgáló gazdasági, turisztikai fejlesztések, zöldterület fenntartását, infrastruktúra fejlesztését, felújítását elősegítő pályázati lehetőségek felkutatása, lehetőség szerinti elindítása és megvalósítása.

A 2025. évi költségvetés tervezete a takarékossági javaslatok ismeretében kerülhet tervezésre, a források a kötelező feladatok ellátására kerüljenek megadásra, önként vállalt feladat kizárólag a fenntartó engedélye után kerülhet tervezésre.

1. **A költségvetést meghatározó keretek, alapelvek**

A 2011. évi CLXXXIX. törvény Magyarország helyi önkormányzatairól 116. § alapján a képviselő-testület hosszú távú fejlesztési elképzeléseit gazdasági programban, fejlesztési tervben rögzíti, mely a képviselő-testület megbízatásának időtartamára vagy azt meghaladó időszakra szól. A gazdasági program, fejlesztési terv helyi szinten meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által nyújtandó feladatok biztosítását, színvonalának javítását szolgálják.

A gazdasági programot, fejlesztési tervet a képviselő-testület az alakuló ülését követő hat hónapon belül fogadja el, így jelen megalapozó, előzetes költségvetési terv már a 2025-2029. évekre vonatkozó gazdasági program tervezetben megfogalmazott célokhoz illeszkedik.

A gazdálkodás fedezetét továbbra is a feladatellátáshoz igazodó, 2013. évben bevezetett feladatalapú támogatási rendszer által biztosított támogatási összeg, valamint a helyi adók beszedéséből származó, illetve működési bevételek összege adja.

Az Önkormányzat sem likvid, sem folyószámlahitellel nem rendelkezik, hitelfelvétel a stabilitási törvény alapján továbbra sem tervezhető.

A takarékos gazdálkodással biztosítani kell a település, az intézmények feladatellátását, csak indokolt, képviselő-testület által korábban jóváhagyott esetben tervezhető az előző évi előirányzatnál magasabb összeg.

Szociális ellátások területén a központi támogatásokon túl a korábbi években kialakult helyi támogatási formák (rászorulóknak tűzifa biztosítása, iskolakezdési, óvodáztatási támogatás, nyugdíjasok támogatása) megőrzése indokolt.

A tervezés során biztosítani kell a tervezett bevételek közgazdasági megalapozottságát, és azt, hogy csak annyi kiadás kerüljön megtervezésre, amennyi a közfeladatok ellátásához indokoltan szükséges.

Az elmúlt években elért gazdálkodási eredmények és szolgáltatási színvonal megtartása, továbbvitele érdekében a tervezett bevételek és kiadások között mindazokat a bevételeket és kiadásokat kell megtervezni, amelyek az ellátott közfeladatokkal kapcsolatosak, a tapasztalatok alapján rendszeresen előfordulnak, vagy eseti jelleggel várhatóak, jogszabályon alapulnak, vagy az eszközök hasznosításával függenek össze.

A 2025. évi költségvetési tervezet összeállításánál az alábbi kiemelt fontosságú szempontok, elvek érvényesítését kell szem előtt tartani:

1. Egyensúlyi költségvetés összeállítása, bevételek megalapozott tervezése, kiadások teljeskörű számbavétele. Adósságot keletkeztető ügyletből származó bevétel, külső finanszírozású működési hiány nem tervezhető. A bevételek és kiadások egyensúlyát a költségvetés-készítés során meg kell teremteni.

2. A kiadások tervezése a kötelezően ellátandó feladatok meghatározásával történhet.

3. Biztosítani kell az önkormányzati szolgáltatások elért színvonalát, a takarékos, hatékony, biztonságos feladatellátás feltételeit.

4. A közterületek, infrastrukturális létesítmények, közintézmények ésszerű fenntartásával biztosítani kell értékük, színvonaluk megőrzését.

5. Korábbi években az Önkormányzat vagyonának értékét megőrző-gyarapító felhalmozási kiadások arányát biztosítottuk, (zöldfelületek, utak, intézmények tervszerű felújítása, fejlesztése), az önerőből történő felhalmozási kiadások nagysága a költségvetés átlagban közel, 5 %-át tette ki.

Amennyiben az intézményrendszerben 2025. évben változás prognosztizálható, a tervezésnél kiemelt figyelmet kell fordítani az ellátandó feladatok helyes meghatározására, s a megfelelő fedezet biztosítására. A Berzencei Polgármesteri Hivatal látja el Berzence nagyközség, valamint az általa fenntartott költségvetési szervek gazdálkodási és pénzügyi feladatait.

1. **Jogszabályi háttér**

Navracsics Tibor 2024. októberében bejelentette a „Versenyképes Járások Programot”. A részletek még nem ismertek, csak annyi, hogy az iparűzési adó 2025. évi többlete kerülne be a területfejlesztési alapba és válna visszapályázhatóvá a járások által. Ez a forrás a Pénzügyminisztérium kalkulációja szerint 65 milliárd forint lesz. A területfejlesztési Alapban lévő forrás visszaosztásra kerül a járás településeinek, így a pénz a rendszerben marad, visszakerül a településekhez, csak nem oda, ahol megtermelődik, hanem azokhoz az önkormányzatokhoz is, akiknek szétosztják a polgármesterek kétharmados többséggel. Az előzetes információk szerint a járások ugyanarra az összegre pályázhatnak, mint ami az iparűzési adó többleteként megjelent, ugyanakkor ha ez a többlet az évi 250 millió forintot nem éri el, akkor a költségvetés kiegészíti ezt. A pályázat céljait a kormány jelöli meg az előző év őszéig. Az Alapba történő befizetés technikája még nem ismert, nem tudjuk havi rendszeres, vagy eseti egyösszegű befizetéssel kell számolni, így 2025. évben maximum a 2024. évi HIPA összege kerülhet tervezésre.

A költségvetési szervek által foglalkoztatottak éves cafeteria-juttatás kerete 2025. évben nem haladhatja meg a nettó 400 000 Ft-ot, a fizetési számlákhoz kapcsolódóan változatlan a bankszámla-hozzájárulás havi 1 000 Ft mértéke.

Változatlan a közalkalmazotti bértábla és a köztisztviselői illetményalap, 38.650,- Ft. A törvény 2025. évben is lehetőséget biztosít a 64.§ (5) bekezdésében az illetményalap magasabb összegben történő megállapítására. A képviselő-testület ennek megfelelően a köztisztviselői illetményalapot 46.380,- Ft-ban állapította meg, mely a gyakorlatban annyit jelent, hogy egy felsőfokú végzettséggel rendelkező, több mint 37 éve a pályán lévő vezető főtanácsos havi bruttó illetménye (6 x 46.380,- Ft) 278.280,- Ft.

A nemzeti közbeszerzési értékhatárok 2025. éveben a törvény 76. § (1) bekezdése alapján módosításra kerülnek:

* + 1. árubeszerzés esetében 20,0 m Ft, (2024. évben 15,0 m Ft volt)
    2. építési beruházás esetében 60,0 m Ft, (2024. évben 50,0 m Ft volt)
    3. építési koncesszió esetében 100,0 m Ft, változás nem történt
    4. szolgáltatás megrendelése esetében 15,0 m Ft, változás nem történt
    5. szolgáltatási koncesszió esetében 30,0 m Ft, változás nem történt.

1. **Bevételek**

Berzence Nagyközség lakosságszáma 2019. január 1. napján 2 460 fő, 2020. január 1. napján 2 443 fő, 2021. január 1. napján 2 421 fő, 2022. január 1. napján 2 409 fő, 2023. január 1. napján 2 399 fő, 2024. január 1. napján 2 381 fő. A lakosságszám alapján járó központi támogatás ezen adat figyelembevételével kerül meghatározásra.

Az Önkormányzat 2025. évre tervezett bevételeit a 4/2013.(I.11.) Kormányrendelet az államháztartás számviteléről 15. mellékletében meghatározott rovatrend szerint kell tervezni.

1. *Működési célú támogatások államháztartáson belülről*

Ezen a soron a 2. melléklet I. Önkormányzatok működési támogatása kerül tervezésre, mely tétel kizárólag az önkormányzat költségvetésében tervezhető. Főbb tételei:

I. Önkormányzatok működésének általános támogatása - B111

* + Önkormányzati hivatal működésének támogatása – fajlagos összeg 6 994 e Ft/fő
  + Település-üzemeltetéssel kapcsolatos feladatellátás (zöldterület-gazdálkodás, közvilágítás, köztemető -, közutak fenntartása) – fajlagos összegek változatlanok
  + Egyéb önkormányzati feladatok támogatása (előző pontban nem nevesített feladatok)

A támogatás mértékét az egy főre jutó adóerő-képesség befolyásolja. A tervezet összeállításakor a 2025. évi megalapozó felmérés adatai már rögzítésre kerültek, a helyi önkormányzatok működésének általános támogatása jogcímen lehívható összegek egy része ismert csak.

A helyi önkormányzatok működésének általános támogatása jogcímen 2025. évben több mint 77 m Ft összegű támogatással számoltunk, mely a polgármester illetményéhez és költségtérítéséhez nyújtott támogatást még nem tartalmazza.

II. Települési önkormányzatok egyes köznevelési feladatainak támogatása - B112

* + Óvodapedagógusok és az óvodapedagógusok nevelő munkáját közvetlenül segítők bértámogatása – fajlagos összeg 2022. évben 4 861 500 Ft/fő/év, 2023. évi összeg 5 262 900 Ft/fő/év, 2024. évi összeg 5 980 790 Ft/fő/év, 2025. évi összeg 10 147 000 Ft/fő/év.
  + Óvodaműködtetési támogatás – 2025. évi fajlagos összeg 172 374 Ft/fő/év (2024. évi fajlagos összeg 137 000 Ft/fő/év, 2023. évi fajlagos összeg 130 000 Ft/fő/év, 2022. évben: 110 000 Ft/fő/év.) A támogatás a települési önkormányzatot az óvoda működtetésével és feladatellátásával összefüggő kiadásaihoz kapcsolódóan illeti meg az általa fenntartott óvodában nevelt gyermeklétszám után.
  + Pedagógus II. kategóriába sorolt pedagógusok, pedagógus szakképzettséggel rendelkező segítők kiegészítő támogatása jogcímen 2023. évben a fajlagos összeg 467 690 Ft/fő/év, 2024. évben a fajlagos összeg 514 000 Ft/fő/év, 2025. évben a fajlagos összeg 869 000 Ft/fő/év
  + Pedagógus szakképzettséggel nem rendelkező segítők átlagbéralapú támogatása jogcímen a fajlagos összeg 2023. évben 3 878 000 ft/fő/év, 2024. évben 4 421 000 ft/fő/év, 2025. évben 5 268 000 ft/fő/év

A települési önkormányzatok egyes köznevelési feladatainak támogatása jogcímen a 2024. évben 68 367 e Ft összeggel számoltunk, a 2025. évben a várható támogatási összeg 79 711 e Ft.

III. Települési önkormányzatok szociális, gyermekjóléti és gyermekétkeztetési feladatainak támogatása - B113

Egyes szociális és gyermekjóléti feladatok, gyermekétkeztetés támogatása, szociális ágazati pótlék támogatása tervezhető a pontos létszámadatok figyelembevételével.

* + Szociális étkeztetés – a fajlagos összege emelésre került a 2021. évi 66 360 Ft/fő összegről 67 810 Ft/fő összegre változott, 2023. évben 73 810 Ft/fő, 2024. évben 79 610 Ft/fő, 2025. évben 88 520 Ft/fő. 2025. évben 45 fő ellátotti létszám, igényelt támogatás 3 983 e Ft.
  + Bölcsődei feladatellátás támogatása – a bértámogatás fajlagos összege középfokú végzettség esetén 2024. évben 6 276 e Ft/számított létszám, 2025. évben 7 338 e Ft/számított létszám (számított létszám 4 fő).
  + Gyermekétkeztetés támogatása – étkeztetési feladatot ellátók után járó bértámogatás fajlagos összege 2021. évben 2 376 e Ft/számított létszám/év, 2022. évben 2 442 e Ft/számított létszám/év, 2023. évben 2 700,3 e Ft/számított létszám/év, 2024. évben 2 961 e Ft/számított létszám/év. 2025. évben 3 924 e Ft/számított létszám/év, a várható támogatás 22 680 e Ft. Az üzemeltetési támogatás összege 36 501 e Ft.

A települési önkormányzatok szociális, gyermekjóléti és gyermekétkeztetési feladatainak támogatása jogcímen 2024. évben 28 083 e Ft összeggel számoltunk a 2025. évi terv 38 793 e Ft támogatási összeg.

IV. Települési önkormányzatok kulturális feladatainak támogatása - B114

Települési önkormányzatok kulturális feladatainak támogatására a 2024. évi fajlagos összeg áll rendelkezésre mely 2 213 Ft/fő, a támogatás a települési önkormányzatot lakosságszám alapján illeti meg, így a várható támogatás összege: 5 269 e Ft.

3. melléklet szerinti kiegészítő támogatások - B115

Pályázat benyújtásához kötött támogatási forma, így eredeti előirányzatként nem kerül tervezésre, év közben igényelhetők, önkormányzatunkat érintő előirányzatok az alábbiak:

- 2.1.1. Polgármesteri illetményhez és költségtérítéshez nyújtott támogatás jogcím

2.1.1.1. Az előirányzat a polgármesteri illetmény és költségtérítés, valamint az ezekhez kapcsolódó szociális hozzájárulási adó kifizetésére használható fel.

2.1.1.2. A támogatás a legfeljebb 30 000 fő lakosságszámú községi, nagyközségi és városi önkormányzatokat illeti meg az egy lakosra jutó adóerő-képesség figyelembevételével.

2.1.1.3. A polgármesteri illetmények tárgyévet megelőző év október 1-jétől visszamenőleges hatályú emeléséhez kapcsolódó kéthavi és a tárgyév januártól júliusig fizetendő összegéhez kapcsolódó hét havi támogatás önkormányzatonkénti összegét a helyi önkormányzatokért felelős miniszter tárgyév január 8-áig állapítja meg.

2.1.1.4. A polgármesteri illetmények tárgyév augusztustól decemberig fizetendő összegéhez kapcsolódó öt havi támogatás önkormányzatonkénti összegét a helyi önkormányzatokért felelős miniszter tárgyév április 10-éig állapítja meg

2.1.1.5. Az 2.1.1.3. pont szerint megállapított támogatásból háromhavi összeg folyósítása januárban, ezt követően februártól júliusig hat egyenlő részlet folyósítása havonta, a nettó finanszírozás keretében történik.

2.1.1.6. Az 2.1.1.4. pont szerint megállapított támogatás folyósítása havonta augusztustól decemberig öt egyenlő részletben, a nettó finanszírozás keretében történik.

2.1.1.7. A támogatás felhasználási határideje tárgyév december 31-e.

- 2.1.5 Önkormányzatok rendkívüli támogatása

A települési önkormányzatok e támogatást kivételes esetben, pályázat útján igényelhetik működőképességük megőrzése vagy egyéb, a feladataik ellátását veszélyeztető helyzet elhárítása érdekében.

A rendelkezésre álló keret összege 2025. évben 5 500 m Ft

- 2.3.1. A települési önkormányzatok szociális célú tüzelőanyag vásárlásához kapcsolódó támogatása jogcím

2.3.1.1. A jogcím az 5 000 fő lakosságszámot meg nem haladó önkormányzat szociális célú tüzelőanyag - tűzifa vagy barnakőszén - vásárlásának támogatására szolgál.

2.3.1.2. A támogatást az önkormányzatok pályázati úton igényelhetik. A pályázatot a helyi önkormányzatokért felelős miniszter az államháztartásért felelős miniszter egyetértésével írja ki.

2.3.1.3. A támogatásról a helyi önkormányzatokért felelős miniszter dönt.

2.3.1.4. A támogatás folyósítása előfinanszírozás keretében, egy összegben történik.

2.3.1.5. A támogatás felhasználásának határideje a tárgyévet követő év március 31-e.

- 2.4.7. Települési önkormányzatok kulturális feladatainak bérjellegű támogatása jogcím

2.4.7.1. A jogcím a kulturális feladatokat ellátó intézményekben foglalkoztatottak bérjellegű kiadásainak támogatását szolgálja.

2.4.7.2. Az önkormányzatokat megillető, szervezetenként megállapított támogatás éves összegét a kultúráért felelős miniszter tárgyév január 8-áig állapítja meg.

2.4.7.3. A támogatás 12%-ának folyósítása január hónap utolsó munkanapját megelőző második munkanapon, majd ezt követően az [Ávr.](https://jogkodex.hu/jsz/avr_2011_368_korm_rendelet_1508285" \t "_blank)-ben meghatározottak szerint történik.

2.4.7.4. A támogatás szempontjából kizárólag a 0820 Kulturális szolgáltatások csoportba tartozó kormányzati funkciókon elszámolt kiadások vehetők figyelembe. A támogatás felhasználási határideje a tárgyév december 31-e.

A 2024. évi mutatószám felmérés alapján 208 171 e Ft volt az igényelt támogatás, az önkormányzati szolidaritási hozzájárulás összege 48 502 e Ft. A 2025. évben a mutatószám felmérés alapján igényelt összeg 260 748 e Ft, az önkormányzati szolidaritási hozzájárulás összege azonban még ismeretlen, de az előzetes információk alapján növekedni fog.

1. *Közhatalmi bevételek – B3*

A tételek között a belföldi gépjárművek után a települési önkormányzat települési önkormányzat önkormányzati adóhatósága által megállapított gépjárműadóhoz kapcsolódó bírságból, pótlékból és végrehajtási költségből származó bevétel 100%-a , valamint a helyi adórendeletben szereplő adónemek beszedéséből származó összeg tervezhető. A tervezésnél figyelembe kell venni, hogy a helyi adó rendeletben milyen adómértékek kerülnek meghatározásra.

Az önkormányzat 2025. évben új adónemet nem vezetett be, az egyes adómértékek emelésére sem kerül sor. A helyi adók rendszere nem változik. Az adóbevételek realizálásához továbbra is hatékony adófelderítési munkára van szükség, kiemelt jelentőségű feladat az új adóalanyok felderítése. Fontos, hogy az adóhátralékok szigorú behajtása 2025. évben is tovább folytatódjon.

1. *Működési bevételek – B4*

A működési bevételek, amelyek a készletek és szolgáltatások értékesítésekor kapott ellenértékből, a tulajdonosi bevételekből, közterület-használatból, bérbeadásból, ellátási díjakból, a kapott kamatokból és más hasonló, a működés során keletkező bevételekből származnak.

1. *Felhalmozási bevételek – B5*

Ingatlanok, egyéb tárgyi eszközök, részesedések értékesítéséből származó bevétel eredeti előirányzatként nem tervezhető.

1. *Működési célú átvett pénzeszközök – B6*

Nem tervezünk.

1. *Felhalmozási célú átvett pénzeszközök – B7*

Nem tervezünk.

1. **Kiadások**

*4.1. Működési kiadások között az alábbi tételek kerülnek tervezésre*

A működési kiadások tervezése során kiemelt szempont a takarékosság és hatékonyság érvényesítése. Az összkiadás döntő hányadát a működési költségek teszik ki.

*a)* K – 1: a személyi juttatások, amelyek a foglalkoztatottaknak kifizetett illetményből, munkabérből és más juttatásokból, valamint a nem foglalkoztatott természetes személyeknek juttatott más jövedelmek megfizetéséből származnak,

## A tervezés során első lépés a kötelező feladatok ellátásához szükséges létszám meghatározása. Majd a hatályos központi szabályozás alapján meghatározott illetményekkel kell számolni a 2024. december – 2025. november közötti időszakra eső bértömeget, figyelembe véve Berzence Nagyközség Képviselő-testületének 3/2023.(II.28.) önkormányzati rendeletét a képviselő-testületi tagok, bizottsági elnökök és bizottsági tagok, valamint a bizottságok nem képviselő-testületi tagjainak tiszteletdíjáról és természetbeni juttatásairól. A tervezésnél a tételes analitikus kimutatás tudja biztosítani a költségvetés megalapozottságát, a létszám, személyi juttatások és járulékok soron kimutatott összegek közötti összefüggések biztosítása elvárt a tervezés során.

b) K – 2: a munkaadókat terhelő járulékok és szociális hozzájárulási adó, amelyet a kifizetést teljesítő megfizetni köteles, mértéke várhatóan 13,0 %,

*c)* K – 3: a dologi kiadások, amelyek a készletek és szolgáltatások vásárlása, más befizetési kötelezettségek teljesítése és más, a működés során keletkező kiadások teljesítéséből származnak,

A dologi kiadások tervezésénél az ésszerű takarékosság követelményének érvényesítése céljából felül kell vizsgálni az egyes kiadások alakulását, rangsorolni kell a feladatokat. A költségvetési szerv dologi kiadásainak jelentős hányadát az épületek, építmények fenntartásával kapcsolatos, s a közüzemi szolgáltatások igénybevétele teszi ki, ezen tételeket minden más kiadást megelőzően meg kell tervezni, s a fedezetét biztosítani.

A dologi kiadásokat a 2024. évi eredeti előirányzat, illetve a novemberi teljesítés, valamint a 2025. évre szóló kötelezettségvállalások figyelembe vételével kell meghatározni.

Kiemelt figyelmet kell fordítani a közműdíjak tervezésére.

A bölcsődei, óvodai feladatok ellátása, gyermekétkeztetés biztosítása önkormányzati feladat, a tervezésnél költséghatékonyság elvét kell szem előtt tartani. A szociális-, illetve a gyermekétkeztetés térítési díjait a vonatkozó önkormányzati rendeletben meghatározottak szerint felül kell vizsgálni.

A konyha 2025. évi működését az óvoda költségvetésében külön szakfeladatként kell tervezni, hogy mind a bevételei, mind a kiadásai elkülöníthetők legyenek.

A civil szervezetek, sporttevékenység, tűzoltóság támogatására biztosított keretösszeg megfelel a 2024. évi összegnek, felosztása bizottsági, testületi döntés függvényében alakul.

Berzence Nagyközség Önkormányzata és Dr. Vargáné Dr. Bagó Borbála háziorvos, Berzence II. számú háziorvosi körzet között kötött feladat-ellátási szerződés 2024. szeptember 1. napjával megszűnt. A feladatellátás a továbbiakban az Önkormányzatra száll vissza. Az Önkormányzat, mint engedélyes kell, hogy gondoskodjon a II. számú háziorvosi körzet alapellátásának biztosításáról. A megszűnés időpontjától kezdve az önálló orvosi tevékenységről szóló 2000. évi II. törvény végrehajtásáról szóló 313/2011. (XII. 23.) Korm. rendelet 13/A. § (1) bekezdése szerint 6 hónapon át jogosult még Dr. Vargáné Dr. Bagó Borbála a praxisjog elidegenítésére (2024. szeptember 01-től 2025. február 28-ig), de az egészségügy területét érintő jelentős jogszabályváltozások, a háziorvosi feladatok finanszírozása, az ügyeleti rendszer háziorvosokat is nagyban érintő változásai miatt igen kicsi az esély arra, hogy a körzetbe háziorvos jöjjön. A fentiek miatt közép-hosszú távon számolni kell azzal, hogy a II. számú háziorvosi körzet fenntartása az Önkormányzat feladata lesz.

*d)* K – 4: az ellátottak pénzbeli juttatásai, amelyek a természetes személyeknek betegséggel, lakhatással vagy más okból megfizetett ellátási típusú kifizetésekből származnak,

A települési támogatások folyósításakor meg kell őrizni az elmúlt években kialakított helyi támogatási formákat (rendkívüli élethelyzet támogatása, temetés költségeinek viseléséhez nyújtott támogatás, gyógyszertámogatás, tüzelőanyag juttatás stb.).

*e)* K - 5: az egyéb működési célú kiadások, amelyek a nemzetközi kötelezettségek teljesítéséből, az államháztartáson belülre vagy kívülre működési célból adott támogatásokból és más ellenérték nélküli kifizetésekből, valamint a más kiemelt előirányzaton nem szerepeltethető működési jellegű kiadásokból származnak.

*4.2. Felhalmozási kiadások között az alábbi tételek kerülnek tervezésre*

*a)* a beruházások, amelyek az ingatlanok, tárgyi eszközök és más tartósan használt eszközök megszerzéséből, részesedések megszerzéséhez vagy növeléséhez kapcsolódó kiadások teljesítéséből származnak,

*b)* a felújítások, amelyek a tartósan használt eszközök felújításának kiadásaiból származnak,

Felhalmozási kiadások között tételesen, egyedileg a beruházás, beszerzés megnevezésével, történik a tervezés. Itt figyelembe kell venni a korábbi testületi döntésen alapuló kiadásokat.

A felhalmozási kiadásoknál a 2024. évről áthúzódó és kötelezettségvállalással terhelt, folyamatban lévő fejlesztéseket be kell tervezni, valamint figyelembe kell venni az előző évről áthúzódó meg nem valósult célokat is. A pályázati lehetőségek folyamatos vizsgálata mellett azonban újabb fejlesztések csak abban az esetben vállalhatók, amennyiben a támogatási intenzitás kedvező és az önerő biztosítható. A fejlesztési célokat rangsorolni kell különös tekintetében a pályázati források tekintetében.

A kiemelt, folyamatban lévő pályázatok megvalósítása (Belterületi vízrendezés Berzencén) mellett javasolt az intézményhálózat, az infrastrukturális létesítmények, illetve az önkormányzati tulajdon egyéb elemei műszaki állapotának felmérése.

A Berzencei Zrínyi Miklós Művelődési Ház tetőszerkezetének felülvizsgálatára, feltérképezésére forrást kell elkülöníteni. A felújításhoz szükséges anyagmennyiséget meg kell határozni, illetve a kivitelezés költségére ajánlatot kell kérni.

Az Önkormányzat tulajdonában, kezelésében lévő 9 híd közül a megtartott hídvizsgálat alapján 1 igényel jelentős mértékű műszaki beavatkozást, a többin kisebb javításokat kell végezni. Az ehhez szükséges forrás nagyságának megállapítása érdekében a kivitelezésre vonatkozó költségbecslét el kell készíttetni.

**V. Finanszírozási bevételek és kiadások**

Hitel-, kölcsönfelvétel nem tervezhető. Kizárólag az előző évi maradvány igénybevétele, illetve a költségvetési szerv bevételi előirányzatainak és kiadási előirányzatainak különbségeként irányító szervi támogatásként folyósított támogatás, valamint szabad pénzeszközök betétként való elhelyezése és visszavonásának tervezése engedélyezett.

A Mötv. 111. § (4) bekezdése értelmében a költségvetési rendeletben működési hiány nem tervezhető. Ezért a költségvetési előirányzatok tervezésekor a kötelező önkormányzati feladatoknak prioritást kell biztosítani, önként vállalt feladat csak akkor tervezhető, ha annak pénzügyi fedezete a saját bevételekből megteremthető.

A 2025. évi költségvetési rendelet megalkotása 2025. január hónapban megkezdődött, az intézményvezetők által benyújtott tervezetek felülvizsgálatra, majd összesítésre kerültek. A rendelet-tervezetet a testület két fordulóban tárgyalja, majd a február hónapban tartott ülésén hagyja terveink szerint jóvá.

Az intézmények, esetében a korábbi években hatósági és szakmai szervezetek által megtartott ellenőrzések alkalmával feltárt, a működéshez szükséges felújítást, karbantartást igénylő hiányosságok, valamint az elavulás miatti cserék költségét tervezni kell.

Ettől függetlenül is szükséges az önkormányzati vagyonelemek esetében annak felmérése, hogy mely intézményeknél, ingatlanoknál milyen azonnali beavatkozást igénylő feladatok (akár felújítási, karbantartási, egyéb) adódnak, hogy megalapozott döntések meghozatalára kerüljön sor.

A fentiek alapján megállapítható, hogy a 2025. évi költségvetéshez valamennyi területen jól átgondolt, takarékos, a reális szükségletek felmérésével történő tervezés szükséges. Önkormányzatunk gazdálkodásának fő szempontjai 2025. évben továbbra is az intézmények biztonságos működtetése, a településüzemeltetés megfelelő színvonalú biztosítása, a község további fejlődését szolgáló beruházások, fejlesztések előkészítése, elindítása és megvalósítása.

Kérem a tisztelt Képviselő-testületet a fent leírtak alapján a tervezetben foglaltakat megvitatva járuljon hozzá a 2025. évi költségvetési tervezési munkák folytatásához.

**Határozati javaslat:**

Berzence Nagyközség Önkormányzat Képviselő-testület elfogadja a 2025. évi költségvetés tervszámait az előterjesztés melléklete szerint és megbízza a polgármestert és a jegyzőt az önkormányzat 2025. évi költségvetési rendeletének elkészítésével.

Felelős: Keszericze István polgármester, Boti Ferenc jegyző

Határidő: 2025. február 25.

Mellékletek:

* A jelenlegi ismeretek alapján elkészült bevételi és kiadási tervek.
* Civil szervezetek által benyújtott támogatási kérelmek.

Berzence, 2025. január 10.

Keszericze István

polgármester